Лятото заспива

Лятото заспива в щурчовата къща

между белите варосани стени.

Няма жаби вече. Тишина преглъщам,

заедно с отминалите сини дни.

Просторът за дрехи в двора опустял е

и без цветната си челяд ням стои.

Слънцето от ниско без пощада пари

и последните останали треви.

Хорът на щурците кротко е замлъкнал

или тихо, нежно с вятъра шепти.

Небосводът не е със звезди изпръхнал,

само с белия си сърп над нас ще бди.

Лятото заспива в щурчовата къща

между белите варосани стени.

Няма жаби вече. Тишина преглъщам,

заедно с бленуваните сини дни.